**Aster – asiakas- ja potilastietojärjestelmä** oli perusterveydenhuollon, sosiaalihuollon ja erikoissairaanhoidon käyttöön suunniteltu uusi järjestelmäkokonaisuus. Sen oli tarkoitus palvella Etelä-Savossa, Keski-Suomessa, Pohjois-Karjalassa ja Pohjanmaalla sosiaali- ja terveydenhuollon noin 700 000 asiakasta ja 25 000 ammattilaista. Järjestelmä oli tarkoitus ottaa käyttöön vuonna 2023.

Pohjois-Karjalan Siun sote ja Etelä-Savon Essote hyväksyivät hankinnan, mutta 15. lokakuuta 2021 Keski-Suomen sairaanhoitopiirin valtuusto päätti yksimielisesti, että Aster-hanke ei etene. Hanke kaatui samalla kokonaan, sillä kaikkien neljän sairaanhoitopiirin olisi tullut hyväksyä hankinta.

Historia
--------

Kaikki neljä sairaanhoitopiiriä päättivät osallistua hankkeeseen kesäkuussa 2019. KL-Kuntahankinnat toteutti tietojärjestelmän hankinnan. Keski-Suomen sairaanhoitopiirin alla toimii hankkeen yhteistyöorganisaatio ja kaikki hankkeeseen osallistuvat sairaanhoitopiirit osallistuvat sen kuluihin. Jokaisella hankkeeseen osallistuvalla sairaanhoitopiirillä on oma alueellinen projektiorganisaationsa. IBM rakentaa kokonaisuuteen sosiaalihuollon osuuden ja suomalainen Hygga rakentaa järjestelmäkokonaisuuteen suun terveydenhuollon osuuden.

Itä-Savon sairaanhoitopiiri (Sosteri) päätti irtautua hankkeesta vuonna 2019. Perusteluiksi sairaanhoitopiirin hallitus kertoi sote-uudistuksen kaatumisen ja sen, ettei maakunnallista sote-toimijaa muodostunut.*lähde?*

Kilpailutuksessa oli alkujaan mukana viisi järjestelmätarjoajaa, mukaan lukien *CGI* ja Tieto. Kilpailun viimeiseen vaiheeseen selvisi *Epic*, johon Apotti perustuu.

Maaliskuussa 2020 Etelä-Savon sosiaaali- ja terveyspalvelujen kuntayhtymä (Essote), Keski-Suomen sairaanhoitopiiri, Pohjois-Karjalan sosiaali- ja terveyspalvelujen kuntayhtymä (Siun sote) ja Vaasan sairaanhoitopiiri valitsivat uuden asiakas- ja potilastietojärjestelmän toimittajan, joka oli Cerner Ireland Limited. Hankinnan hinnaksi ilmoitettiin noin 286 miljoonaa euroa sisältäen käyttöoikeuden, toimituksen sekä kymmenen vuoden ylläpidon. Alun perin Aster-projektin kustannuksiksi oli arvioitu reilu 100 miljoonaa euroa kymmenessä vuodessa.

Järjestelmä
-----------

Cernerin tarjoama, kilpailutuksen voittanut järjestelmä oli nimeltään *Millennium.*

Sama järjestelmä hankittiin Ruotsissa Skånen läänin potilastietojärjestelmähankkeessa 2017. Vuonna 2022 ruotsalaiset terveydenhuollon työntekijät kuvailivat järjestelmää katastrofaalisen huonoksi, kömpelöksi, epäystävälliseksi ja jopa vaaralliseksi potilaille.

Päätöksenteko
-------------

Sote-kuntayhtymien, kuntien ja sairaanhoitopiirien hallitusten ja/tai valtuustojen oli määrä päättää siirtymisestä tietojärjestelmän toimitusprojektiin elo-, syys- ja lokakuussa 2021. Jos joku alueista päättäisi irtautua hankkeesta, purkautuu Aster-yhteistyö ja tehdyt sopimukset raukeavat. Myös Cernerin kanssa tehtävät sopimukset tultaisiin irtisanomaan ilman taloudellisia seuraumuksia.

Pohjois-Karjalan sosiaali- ja terveyspalvelujen kuntayhtymän (Siun soten) 181 lääkäriä vetosi 20. elokuuta 2021 Karjalainen-sanomalehdessä, että Aster-hankkeesta luovuttaisiin. Mielipidekirjoituksessa järjestelmää arvosteltiin raskaaksi, monimutkaiseksi sekä hankalaksi käyttää ja muokata.

Samoin 44 Vaasan keskussairaalan lääkäriä toi julki huolensa järjestelmän hinnasta, potilasturvallisuudesta ja tietosuojasta.

Elokuussa 2021 tuli tieto, että asiakas- ja potilastietojärjestelmän hinta tulee nousemaan kaksinkertaiseksi aikaisemmasta. Kokonaishinta nousi 400 miljoonaan euroon. Hinnannousua perusteltiin sillä, että vasta nyt on selvitetty sitä, mitä järjestelmän tulee sisältää. Kustannuksia tulee nostamaan alueen sisällä tehtävä oma työ. Myöhemmin selvisi, että hinnannousu johtui inhimillisestä laskuvirheestä.

Pohjois-Karjalan Siun sote otti pian aikalisän asian käsittelyssä ja toimitusjohtaja veti esityksensä pois yhtymänhallituksen esityslistalta. Etelä-Savon Essoten valtuusto hyväksyi projektin jatkamisen.

Lokakuussa 2021 Keski-Suomen sairaanhoitopiirin valtuusto päätti yksimielisesti kaataa Aster-hankkeen. Pohjois-Karjalan Siun sote ja Etelä-Savon Essote ehtivät jo aiemmin hyväksyä hankinnan.

Asterin jälkeen
---------------

Vuonna 2022 Pohjanmaan hyvinvointialueella valmistellaan Asteria yksinkertaisempaa asiakas- ja potilastietojärjestelmähankintaa nimellä ASPO.

Lähteet
-------

1. ↑  Mikä Aster? *Aster*.  Arkistoitu 2.6.2021. Viitattu 31.5.2021.
2. 1 2  Liukkonen, Juho & Pöytäkangas, Atte: Satojen miljoonien Aster-hankinta kaatui – Keski-Suomen sairaanhoitopiirin valtuusto hautasi potilastietojärjestelmän *Yle Uutiset*.  15.10.2021. Viitattu 16.10.2021.
3. ↑  Toteuttajat *Aster*.  Arkistoitu 2.6.2021. Viitattu 31.5.2021.
4. 1 2 3  Suvi Korhonen: Uusi amerikkalainen it-jätti rantautuu Suomeen – nelikko solmi 286 miljoonan diilin *Tivi*. Viitattu 30.10.2022.
5. ↑  APTJ-järjestelmätoimittajaksi on valittu Cerner Ireland Limited *Keski-Suomen sairaanhoitopiiri*. Viitattu 31.5.2021.
6. ↑  Onko parjatulle Aster-potilastietojärjestelmälle vaihtoehtoja? Kaksi kotimaista yritystä uskoo pystyvänsä samaan edullisemmin: "Toteutettavissa huomattavasti halvemmalla" *Yle Uutiset*.  21.9.2021. Viitattu 30.10.2022.
7. 1 2  Joakim Kullas: Viiden vuoden piina – Suomessakin tuttu potilastietojärjestelmä raivostuttaa Ruotsissa *Mediuutiset*. Viitattu 30.10.2022.
8. ↑  Päätöksenteko toimitusprojektiin siirtymisestä käynnistyy *Aster*.  17.8.2021.  Arkistoitu 21.8.2021. Viitattu 21.8.2021.
9. ↑  Siun soten 181 lääkäriä mukana vetoomuksessa: "Asterista on peräydyttävä, jatkaminen ei ole pohjoiskarjalaisten edun mukaista" *Karjalainen*. Viitattu 21.8.2021.
10. ↑  Sajal Soni: Kymmenet lääkärit kritisoivat Vaasan sairaanhoitopiirin tulevaa tietojärjestelmää – Näin Marina Kinnunen vastaa lääkärien epäilyihin *ilkkapohjalainen.fi*. Viitattu 30.10.2022.
11. ↑  Katri Nieminen: Taas hirmuinen hinnannousu sairaanhoitopiirissä – potilastietojärjestelmä maksaakin 64 miljoonaa euroa lisää *26.8.2021 5:00*. Keskisuomalainen.
12. ↑  Nieminen, Katri: Asterissa paljastui jättimäinen laskuvirhe – Kinnunen ihmettelee, miksi kukaan ei huomannut kymmenien miljoonien virhettä *Keskisuomalainen*.  10.9.2021 17:15.
13. ↑  Katri Nieminen: Uusi käänne neljän sairaanhoitopiirin potilastietojärjestelmän hankinnassa – Siun sote ottaakin aikalisän: "On mahdollista, että täydennän esitystäni vielä" *Keskisuomalainen*.  26.8.2021 14:37.
14. ↑  Laura Annila: Pohjanmaalla pyritään välttämään Aster-hankinnan virheet – Sote-henkilöstölle esitelty viittä asiakas- ja potilastietojärjestelmää *ilkkapohjalainen.fi*. Viitattu 30.10.2022.